Kampsbaai-moord: Novella hoor vandag sy lot | Maroela Media
Uitspraak sal na verwagting Donderdag in die Wes-Kaap-hooggeregshof gelewer word in die Diego Novella-moordsaak.
Diego Novella word beskuldig van die moord op sy Amerikaanse vriendin, Gabriela Kabrins Alban, in Julie 2015 in 'n hotel in Kampsbaai. Sy is gewurg en glo met 'n stomp voorwerp geslaan.
Toe Alban se liggaam gevind is, was haar gesig bedek met aartappelskyfies en menslike ontlasting, en 'n nota is op haar liggaam gelos met die Spaanse woord "cerote". Dit beteken glo "stuk gemors". Novella is dieselfde dag in hegtenis geneem.
'n Vingerafdruk-kenner het vroeër in die verhoor getuig dat Novella se vingerafdruk op die nota aangetref is.
Novella is dieselfde dag in hegtenis geneem en het onskuldig gepleit op die aanklagte teen hom. Hy is lid van 'n bekende en welgestelde familie in Guatemala en het aangevoer hy het in 'n abnormale verstandelike toestand verkeer ná hy middels gebruik het wat veroorsaak dat 'n mens hallusineer, naamlik sceletium (ook bekend as kanna) en dronabinol asook dagga.
Regter Vincent Saldanha het 19 Junie sy geduld verloor en vordering in die verhoor geëis. William Booth, Novella se prokureur, was merkbaar gefrustreeerd nadat Saldanha vir hom gesê het hy bly homself herhaal.
"Selfs wanneer jy tot afsluiting kom, kry jy dit nie reg nie."
Booth het teruggekap en gesê: "Ek neem aanstoot deur sommige van die persoonlike aanmerkings wat jy deur die loop van die verhoor gemaak het." Hy is van voorneme om die saak verder te voer.
Novella het vroeër in Junie opgestaan en vir die hof gesê hy het tydens sy getuienis gelieg. Hy moes daarna dringend vir waarneming gestuur word om vas te stel of hy in 'n toestand is om verhoor te word.